L'Ajuntament rep el guardonat culturista i campió del món José María García
27 de juliol 2023

![](/media/qahlx2dn/img_8360_c.jpg?width=850&height=566.6666666666666)

L'alcalde de Sagunt, Darío Moreno, i el regidor d'Activitat Física, Salut i Esports de l'Ajuntament de Sagunt, Javier Timón, han rebut el culturista José María García hui, 27 de juliol, pels guardons aconseguits en dos competicions celebrades a Manchester (el Regne Unit) i Salamanca.

El passat 17 de juny va guanyar la medalla d'or en la categoria _bodybuilding_ Master Classic Phsyque i la medalla de plata en master més de 50 anys. Este campionat del món del fisioculturisme i Fitness de l'associació INBA es va celebrar a Manchester (el Regne Unit). Així mateix, dos setmanes després es va disputar el campionat d'Europa ICN European Championship a Salamanca, on també va aconseguir diverses medalles: Or en Men's Novice, Or en Men's Open Class 2, Plata en Men's bodybuilding +50 i plata en Men's bodybuilding +40.

El regidor d'Activitat Física, Salut i Esports, Javier Timón, ha expressat: «**Recordar, com ja destacàrem la vegada passada que el vam rebre, que José María compta amb una llarga trajectòria esportiva durant més de dos dècades de competició i quasi el doble d'entrenament ininterromput, unida a la filosofia de cuidar el seu cos i practicar culturisme d'una forma natural i saludable, lliure de substàncies nocives per a la salut**».

Darío Moreno, a més, ha posat en valor la capacitat divulgativa de José María García: «**Em permetràs que jo destaque una faceta de tu que a mi em sembla especialment positiva, que és aqueixa capacitat de divulgació, que també demostra un interés pel que passa al teu al voltant, per com avança la societat i per tindre un impacte positiu en el que és el teu entorn. Aqueix compromís no el tenen totes les persones, no el tenen tots els esportistes. De vegades l'esport ens porta a una espiral d'egocentrisme entre cometes, de centrar-se només en un mateix, i és important que siguem conscients de l'efecte positiu que podem tindre no sols en el nostre cercle més pròxim sinó més enllà**».

José García, als seus 58 anys, destaca per practicar un culturisme natural, una cosa de la qual s'enorgullix l'esportista local: «**Des del meu gimnàs sempre he donat suport a l'esport sa i natural, molt difícil de veure hui dia en esta societat. La bandera nostra sempre és l'esport sa, natural, net de drogues. Jo soc competidor de culturisme, però natural, fet de manera sana**». Així mateix, ha fet una recomanació a la ciutadania perquè puga millorar la seua qualitat de vida, animant-la a apostar per l'entrenament de força com a complement a una altra mena d'activitats, ja que «**a mesura que avança l'edat perdem massa muscular i si es perd massa muscular comencen els problemes**».

*   [](http://www.facebook.com/sharer.php?u=https://aytosagunto.es/va/actualitat/l-ajuntament-rep-el-guardonat-culturista-i-campio-del-mon-jose-maria-garcia/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-rep-el-guardonat-culturista-i-campio-del-mon-jose-maria-garcia/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-rep-el-guardonat-culturista-i-campio-del-mon-jose-maria-garcia/ "Linked In")
*   [](mailto:?body=https://aytosagunto.es/va/actualitat/l-ajuntament-rep-el-guardonat-culturista-i-campio-del-mon-jose-maria-garcia/)